Aetna mons
Vide etiam paginam discretivam: Aetna (discretiva). Aetna (Italiane: Etna) est mons ignifer in Sicilia, maximus Siciliae mons et maximus totius Europae vulcanus. Culmen crescit vel decrescit post aliquas eruptiones; altus dicitur hodie 3357 m esse (2021). Nomen montis de Aetna dea Graeca deducitur. Sunt qui reducant illud nomen a verbo Graeco αἴθειν (aíthein, latine flagrare) aut a verbo Punico attano. Lava et lapides cadentes, qui omni anno e faucibus montis erumpunt, hominibus interdum imminent. Vergilius Aetnam in libro Aeneide descripsit: Portus ab accessu ventorum immotus et ingens ipse; sed horrificis iuxta tonat Aetna ruinis; interdumque atram prorumpit ad aethera nubem, turbine fumantem piceo et candente favilla, attollitque globos flammarum et sidera lambit; interdum scopulos avolsaque viscera montis erigit eructans, liquefactaque saxa sub auras cum gemitu glomerat, fundoque exaestuat imo. Aeneis 3.570-577